JMPD-lede vas oor diefstal, verkope van ammunisie(Foto verskaf deur die JMPD) Die bestuur van die Johannesburgse metropolisie is ontsteld en teleurgesteld ná twee beamptes en ŉ lid van die publiek in hegtenis geneem is vir diefstal en onwettige handeldryf in departementele vuurwapenammunisie. “Die departement se eenheid vir interne sake het Vrydag ŉ wenk van die direktoraat vir prioriteitsmisdaadondersoeke (die Valke) ontvang. Hulle het ŉ lid by ŉ skietbaan in Randfontein in hegtenis geneem,” sê Xolani Fihla, woordvoerder van die JMPD. “Die operasie het die polisie tot ŉ man gelei wat ŉ JMPD-lid aan hulle uitgewys het, glo sy makker. Die JMPD-lid het die tweede beampte uitgewys wat glo die verskaffer van die ammunisie is.” Die tweede JMPD-lid is naby The Glen Mall in Oakdene in hegtenis geneem. Altesaam 5 400 patrone is in sy besit gevind. Al drie verdagtes is in hegtenis geneem en was in aanhouding by Moffatview-polisie. ŉ Interne ondersoek is ook by die JMPD van stapel gestuur. “Die drie is later na Johannesburg-Sentraal-polisie oorgeplaas. Hulle sal na verwagting Maandag in die Johannesburgse landdroshof verskyn.”